Hr Priit Sauk		
Transpordiamet	
	
info@transpordiamet.ee	25.06.2024 nr 1-12/791 - 1	

	

24 m trolli (dünaamilise laadimisega elektribussi) kasutuselevõtust Tallinna ühistranspordis

Austatud hr Priit Sauk

Tallinn teeb olulisi samme seoses ühistranspordivõrgu uuendamise ja veeremi kaasajastamisega. Oleme kaalumas erinevaid lahendusi ning üks neist on 24 meetri pikkuse trolliveeremi kasutuselevõtt. Tänased trollid on registri mõttes arvel rööbastranspordina ning seega ei ole takistatud nende kasutamine ka 24 meetri pikkuse veeremina. Tulevased trollid on oma olemuselt sarnased elektribussidega ning sisuliselt on pigem tegu dünaamilise laadimisvõimekusega elektribussiga. Sellest tulenevalt on nad tõenäoliselt arvel bussidena.

2021. aastal toimus Tallinnas 24 m pikkuse trolliveeremi edukas katsetamine. Linna tuleviku ühistranspordistsenaariumid sõltuvad oluliselt sellest, kas meil on võimalik kasutada suurema pikkusega veeremit või mitte. Meie eesmärk on saada kinnitust, kas kehtivatest õigusaktidest tulenevalt on olulisi piiranguid, mis välistaksid 24 meetri pikkuse veeremi kasutust Tallinna linnaliinidel - sellest lähtuvalt planeeriksime ka veeremi soetusi. Kui selliseid piiranguid on ning 24-meetrise linnaliini veeremi kasutamine on välistatud, siis kas on riigil kavas kaaluda nende ülevaatamist? 

Soovime rõhutada ka keskkonnaaspekte. Pikem ja uuendatud veerem võimaldab vähendada sõidukite arvu tänavatel, mis omakorda vähendab liikluskoormust ja heitgaaside emissiooni. Lisaks on modernsetel elektribussidel väiksem ökoloogiline jalajälg võrreldes vanemate trollidega. Seega on oluline, et meie ühistranspordisüsteem oleks võimalikult efektiivne ja keskkonnasõbralik.

Loodame, et saame teiepoolset tagasisidet ja juhiseid seoses võimalike piirangutega. See teave on kriitilise tähtsusega meie tulevaste ühistranspordiplaanide tegemisel.

	
Lugupidamisega	
	
(allkirjastatud digitaalselt)	
Kristjan Järvan	
abilinnapea